送范堯夫
作者：呂陶
朝代：宋

paragraphs: 欲賦旋歸樂，翻成感遇篇。
盛時惟道在，輿誦自民傳。
伊昔更張議，於今造化權。
綱條籠宇宙，號令震山川。
大略先農穡，餘波及貨泉。
俊豪爭援世，忠亮欲回天。
暮對青蒲側，朝留赭案前。
堪憂逐江海，猶許治蕃宣。
此地勞飛輓，何人念瘠捐。
壯心摧更激，高節困尤堅。
晚歲松方茂，洪爐燄不燃。
迂從鄒叟得，勇在孟賁先。
坦若王良轍，端如后羿弦。
一毫無畏惜，千慮極哀憐。
定論予張膽，游辭彼脇肩。
尺尋難枉直，鑿枘自方圓。
止沸愁烘鼎，調音恥絕弦。
漢緡寛酒榷，唐賦舍庸錢。
睿智期開允，生靈懼削朘。
弊端殊皎皎，物望甚拳拳。
白日功名久，浮雲富貴遷。
萬鍾均廩禄，一品漫貂蟬。
儻爲升沈動，誰能事業全。
寄言天下士，無愧屬真賢。